
2025. évi jelentés Bábolna város környezeti állapotáról
Tisztelt Képviselő-testület!

Tisztelt Pénzügyi és Településfejlesztési Bizottság!

A környezet védelme és a természeti értékek megőrzése napjainkban egyre nagyobb jelentőséggel bír. A változó éghajlati viszonyok, a tartósan száraz és szélsőségesen meleg időszakok, valamint a természeti erőforrásokkal való felelős gazdálkodás olyan kihívásokat jelentenek, amelyek helyi szinten is egyre nagyobb figyelmet igényelnek.

Önkormányzatunk fontos feladatának tekinti a település környezeti értékeinek megőrzését, a környezeti terhelések csökkentését, valamint olyan hosszú távon fenntartható megoldások alkalmazását, amelyek hozzájárulnak Bábolna élhető, rendezett és környezettudatos települési környezetének fenntartásához.
„A környezet védelmének általános szabályairól” szóló 1995. évi LIII. törvény 46.§ (1) bekezdése határozza meg a települési önkormányzatok számára a környezet védelme érdekében szükséges feladatait. A fenti bekezdés e) pontja kimondja, hogy az önkormányzat illetékességi területén elemzi, értékeli a környezet állapotát, és arról szükség szerint, de legalább évente egyszer tájékoztatja a lakosságot.
1. a települési környezet és a közterületek tisztasága

A közterületek tisztítását, gondozását, csapadékvíz elvezető rendszer karbantartását és a köztemetők üzemeltetését az önkormányzat a településgazda felügyeletével - változó létszámú – maximálisan 4 fő alkalmi munkavállaló és közfoglalkoztatott alkalmazásával hajtotta végre. A parkfenntartási (fű és cserjegondozási) tevékenységet, sövények ápolását, a köztemetők gondozását, továbbá a téli időszakban a parkolók, járdák hó- és jégmentesítését külső, megbízott vállalkozások munkatársainak igénybevételével végeztette el önkormányzatunk.
A közterületi gyepfenntartást (amely magában foglalja a parkosított városrészekkel és a játszóterekkel kapcsolatos ezirányú teendőket is), valamint az erdőterületek gondozását Müller Green Kft. és a Martonosi Garden Kft. végezte megbízási szerződések alapján.
Bábolna város évek óta tudatosan nagy gondot fordít a zöldterület-fenntartás keretein belül a közterek gondozására, a növénytelepítésekre, a parkok rendbetételére, a településen található játszóterek folyamatos gondozására.

Bábolna város közterületeire 2025. évben 4400 begónia, majd az őszi időszakban 4300 árvácska került kiültetésre a település szebbé tétele érdekében. 

A korábbi évekhez hasonlóan 2025-ben is több lakossági bejelentés érkezett az Önkormányzathoz a település különböző területein észlelt illegális hulladéklerakásokkal kapcsolatban. A lakosság aktív közreműködésének köszönhetően az érintett területek feltárása folyamatosan megtörtént, az illegálisan elhelyezett hulladék összegyűjtéséről és elszállításáról az Önkormányzat folyamatosan gondoskodott.
2025. évben a „Te szedd!” szemétgyűjtési akció ismét megrendezésre került.
Bábolna évek óta részt vesz a „Virágos Magyarországért” környezetszépítő országos versenyen, 2007-ben a Földművelési és Vidékfejlesztési Miniszter elismerését, 2010-ben pedig Arany Rózsa díjat vehettünk át a verseny díjátadó ünnepségén. 2011., 2013., 2014. és 2015. évben a versenyen való részvételért oklevéllel, 2016-ban 1000 db egynyári virágpalántával, 2017-ben 1000 db tulipán hagymával jutalmazták Bábolnát.
2018-ban a Virágos Magyarország Mozgalom szervezőitől egy emlékfát kapott önkormányzatunk, ami a Bábolnai Százszorszép Óvoda és Bölcsőde udvarán került elültetésre 2018. november 16-án.

Bábolna 2022-ben díjat (Év Tanösvénye) kapott a Virágos Magyarországért pályázaton a szabadidőparki „Fehérló Tanösvény” kialakításáért.
2023-ban a Virágos Magyarország Környezetszépítő versenyen az Agrárminisztérium különdíjban részesítette Bábolnát „város”  kategóriában.

2024-ben a Virágos Magyarország Környezetszépítő versenyen az Agrárminisztérium a megújuló energia kiemelkedő használatáért elismerését fejezte ki. 
2025-ben a Virágos Magyarország Környezetszépítő versenyen az Agrárminisztérium a fásszárú növények példaértékű gondozásáért elismerését fejezte ki. 

2. a csapadékvíz-elvezetés

A település területén a csapadékvíz-elvezetés jellemzően nyílt árkos rendszerű. A belterületi vízelvezető árkok a Bana-Bábolna csatornába csatlakoznak, melynek karbantartását évente a Komáromi Vizitársulat végzi a nád aratásával. Az árkok folyamatos karbantartását a településgazda irányításával közmunkásaink végzik. A város területén lévő nyílt árkos csapadékvíz elvezető rendszerek a Bana-Bábolna csatornával együtt felújításra szorultak. 2022-ben (részben átnyúlva 2023-ra) három utca (Bábolna, Zrínyi, Móra, Dózsa utcák) vízelvezető árkainak rekonstrukciója valósult meg. TOP+ forrás keretében újabb két utca (Radnóti utca egy része és a Kinizsi utca egésze) vízelvezetésének rekonstrukciója valósult meg a 2024-es évben. A Radnóti utca további részének felújítása újabb közbeszerzési eljárást követően 2026-ban fejeződik be.
Külön figyelmet és rendszeres ellenőrzést igénylő területeket a város vízkár-elhárítási terve tartalmazza.
A nyílt árkos csapadékvíz elvezető rendszer rendben tartását a helyi lakosság is segíti.
A csapadékvíz helyben történő megtartásának és hasznosításának elősegítése érdekében az Önkormányzat 2025-ben 100 db esővízgyűjtő edényt osztott ki a lakosság részére.
3. a kommunális szennyvízkezelés, -gyűjtés, -elvezetés, -tisztítás 

Bábolna szennyvízcsatorna-hálózata teljes mértékben kiépített, a rákötési arány 97 % felett van. Az önkormányzati tulajdonban lévő csatornahálózatot és a szennyvíztisztító telepet 2014. május 1. óta az ÉDV Zrt. üzemelteti. 
2025-ben megkezdődött településünk és térsége szennyvízelvezető rendszerének bővítése és korszerűsítése. A fejlesztés eredményeként a Bábolnán keletkező szennyvíz a jövőben az ácsi szennyvíztisztító telepre kerül elvezetésre és ott történik annak megtisztítása. A beruházás megvalósulásával növekszik a térség szennyvízkezelési kapacitása, ezáltal hosszú távon biztonságosabbá és fenntarthatóbbá válik a településen keletkező szennyvíz kezelése. A bábolnai szennyvíztisztító telep a fejlesztést követően is megmarad, és szükség esetén tartalék kapacitásként továbbra is rendelkezésre áll.
Belterületen 2 ingatlan volt 2025-ben is, amely nincs rákötve a közüzemi csatornahálózatra. A települési folyékony hulladékok esetében a településen szippantási tevékenységet a Baromfiszerviz Kft. végez, mely a helyi, 1993 óta működő szennyvíztisztító telepre szállítja a folyékony hulladékot.

4. települési hulladékgazdálkodás
A települési szilárd hulladékot – közszolgáltatási szerződés keretében – szelektíven a Győri Hulladékgazdálkodási Nonprofit Kft. szállítja el pormentes, öntömörítős gépjárművel a győri-sashegyi hulladéklerakójába.
A bio edényt heti egy alkalommal, a maradékos edényt kéthetente ürítik, illetve szállítják.

A település területén korábban 6 gyűjtősziget biztosított lehetőséget a lakosság számára a papír-, üveg-, fém- és műanyaghulladék szelektív gyűjtésére.

A gyűjtőszigeteken elhelyezett edényzetek 2025-ben begyűjtésre kerültek. 2025 őszétől a lakosság részére saját szelektív hulladékgyűjtő edényzetek kerültek kiosztásra, amelyek ürítését a GYHG nonprofit Kft. havi egy alkalommal, térítésmentesen végzi.

Az üveghulladék szelektív gyűjtésére továbbra is az iskola mellett elhelyezett gyűjtőkonténer biztosít lehetőséget, amely mellett a lakosság számára használt sütőolaj és sütőzsiradék gyűjtésére szolgáló gyűjtőedény is rendelkezésre áll.
A háztartásokban keletkező zöldhulladék helyben történő hasznosításának elősegítése érdekében az Önkormányzat 2025-ben 100 db komposztáló edényt osztott ki a lakosság részére.
A Bana-Bábolna közti külterületi részen, a bábolnai szennyvíztisztító teleppel szomszédos ingatlanon 2010 óta működik a hulladékgyűjtő udvar, melynek feladatai:

· A lakosság által szelektíven gyűjtött és beszállított hulladék átvétele,

· A begyűjtött hulladék rendszeres elszállításáig annak szelektív tárolása,

· Az intézmények által beszállított hulladék átvétele,

· A begyűjtött hulladék további kezelésre történő átadása,

· A begyűjtött és elszállított hulladékok nyilvántartása.
A hulladékgyűjtő udvar működésének és kialakításának felülvizsgálata, a terület korszerűsítése, valamint a helyben történő hulladékkezelési lehetőségek bővítése indokolt.
5. zaj-és rezgéselleni védelem

A településen zaj és rezgési ártalmakat előidéző tevékenységek nincsenek. Ez esetben is a maximális zajterhelést a városon áthaladó forgalom jelenti, amelynek mértéke nem jelentős. Egyéb, üzemi tevékenységek, vagy szórakozóhelyek okozta zajprobléma nem jellemző a településen. A nyári időszakban a turisztikai szolgáltatók által keltett zaj okozhat problémát, amelyek vonatkozásában a jegyzőnek vagy a kormányhivatalnak van eljárási kötelezettsége.
6. légszennyezés

Bábolna város levegőtisztasága továbbra is jónak mondható. A településen ipari méreteket öltő, jelentős légszennyező forrás nem található. A gépjárműforgalom okozta légszennyezés nem jelentős. Az Önkormányzat a zaj, rezgés, légszennyezés és gépkocsiforgalom mérésére szondákat helyezett el a településen. A mért adatokról folyamatosan tájékoztatjuk a lakosságot.
Az avar és kerti hulladék égetése hazánk területén, így Bábolnán is tiltott.
7. energiafelhasználás, energiagazdálkodás 

Bábolna elektromos hálózatba bekapcsolt lakásainak aránya ~100 %-os. A városi energiaellátást az MVM Next Energiakereskedelmi Zrt. és – főként az ipari területen - a Bábolna Nemzeti Ménesbirtok Kft. biztosítja.
2021-ben beadott pályázat alapján a jövőben mintaprojektként energiaközösség jön létre a településen, ezzel a megújuló energiaforrásokban rejlő lehetőségek jobban kiaknázhatóvá válnak. 2025-ben a projekt végrehajtása folytatódott. Ebben az időszakban megtörtént az intézményekhez tervezett napelemek és energiatárolók telepítése.

A 7 db szélerőmű jelentős iparűzési adóbevételt jelent a városnak. A szélerőmű nem veszélyezteti a vele kapcsolatba kerülő környezeti elemeket, nem okoz káros zaj, illetve rezgésterhelést.
8. a zöldterület-gazdálkodás

A környezetállapot meghatározó része a növényzet és a faállomány, mely a település környezeti állapotát javítja a levegő tisztításával, a talaj- és talajfelszín védelmével, a zajterhelés mérséklésével. A település növényállománya a zöldterületi növényeket, a telkek növényzetét, az utak menti növényeket és az erdőket egyaránt magába foglalja. 
Az állandóan növényzettel fedett közterületet zöldterületnek nevezzük, mely használata szerint lehet közhasznú (közpark, közkert, sétány, játszótér, stb.) vagy korlátozottan közhasznú (temető, füvészkert, fürdő). 

A településképben a fasorok, az utcák növényállományai rendkívül fontos szerepet töltenek be, így azok folyamatos bővítése és a meglévő faállomány megőrzése fontos feladata Önkormányzatunknak.  A zöldfelületeknek – az épületállomány mellett – meghatározó szerepe van az előnyös település-, illetve utcakép kialakításában. A belterületen elhelyezkedő növénytakaró szűrőhatása révén a légszennyezés és a zajterhelés csökkentéséhez is hozzájárulhat. 
A településen kialakult gyakorlattá vált, hogy a lakosság által kezdeményezett fakivágások esetében az Önkormányzat a kivágott fák pótlását is előírja. Ennek megfelelően a fakivágás engedélyezésével egyidejűleg a kérelmező számára fapótlási kötelezettség kerül meghatározásra, hozzájárulva ezzel a település faállományának megőrzéséhez.
2025-ben 45 db facsemete került kiültetésre a Szabadidőpark területére és a város különböző közterületeire.
9. a klímaváltozás helyi hatásainak kezelése

Az elmúlt évek tapasztalatai alapján a tartósan csapadékszegény időszakok, az egyre gyakoribb és hosszabb ideig tartó szélsőségesen meleg időszakok, valamint az ezekkel együtt járó aszályos időszakok a települési zöldfelületek fenntartása során is egyre nagyobb kihívást jelentenek. A megváltozott éghajlati viszonyokhoz való alkalmazkodás ezért a jövőben a zöldterület-gazdálkodás szemléletének és gyakorlatának fokozatos átalakítását teszi szükségessé.

Ennek érdekében az Önkormányzat 2026-ban kerttervező szakember bevonásával kezdte meg annak vizsgálatát, hogy a település közterületein miként alkalmazhatók nagyobb arányban a szárazság- és hőségtűrő növényfajok. A cél olyan növényállomány kialakítása, amely a megváltozott időjárási körülmények között is hosszú távon fenntartható, ugyanakkor megőrzi Bábolna közterületeinek rendezett, esztétikus és zöld jellegét.

Az idei évben tapasztalt csapadékhiány és vízhiány szintén rámutatott arra, hogy a rendelkezésre álló helyi vízforrások lehetőségeinek feltárására és hosszú távú hasznosítására a jövőben nagyobb hangsúlyt szükséges helyezni.

Mindezekre tekintettel javasoljuk a Kőrisfa utcában található kút műszaki állapotának, vízhozamának és vízminőségének felülvizsgálatát, továbbá a kitermelhető víz lehetséges felhasználási módjainak vizsgálatát. A vizsgálat eredményei alapján meghatározható, hogy a kút a jövőben milyen célokra hasznosítható, ezáltal helyi vízforrásként hozzájárulhat a vízhiányos időszakok okozta problémák kezeléséhez.
Kérjük a Tisztelt Bizottságot, valamint a Képviselő-testületet, hogy Bábolna város 2025. évi környezeti állapotára vonatkozó jelentést megtárgyalni, az abban foglaltakkal kapcsolatban állásfoglalását kialakítani.
Bábolna, 2026. szeptember 09.








dr. Horváth Klára s.k.









         polgármester

